Biroul de Informare Publică şi Relaţii cu Presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la cunoştinţa opiniei publice următoarele:

Procurori ai Parchetului de pe lângă Tribunalul Argeş au dispus, prin rechizitoriu, trimiterea în judecată  în stare de arest a inculpatului DUMITRU CONSTANTIN sub aspectul săvârşirii infracţiunii de omor deosebit de grav.

Probatoriul administrat în cauză în cursul urmăririi penale a relevat următoarea situaţie de fapt:

Inculpatul şi soţia sa, victima D.C., aveau relaţii familiale tensionate, certându-se adeseori pe fondul consumului de alcool şi al geloziei. În repetate rânduri, conflictele verbale ale celor doi degenerau în violenţe, inculpatul aplicându-i soţiei sale lovituri cu pumnii şi picioarele, precum şi cu diferite obiecte de prin gospodărie, violenţe însoţite de ameninţări cu moartea prin incendiere. Ameninţările inculpatului s-au concretizat în dimineaţa zilei de 11 septembrie 2010, când Dumitru Constantin a stropit-o pe soţia sa cu un produs petrolier şi i-a dat foc. Victima a ieşit din casă cu hainele arzând, fiind urmată de inculpat, care a trântit-o la pământ pentru a stinge focul. Victima a fost transportată ulterior la Spitalul Judeţean Argeş, în stare de inconştienţă, însă pe drum şi-a revenit şi a reuşit să declare organelor de cercetare penală că a fost stropită cu benzină şi incendiată de soţul său. După ce i s-au acordat îngrijiri la unitatea spitalicească menţionată, din pricina gravităţii leziunilor, victima a fost trimisă la un spital de specialitate din  Bucureşti, unde a şi decedat, la data de 18.09.2010. Raportul medico-legal de necropsie întocmit în cauză a concluzionat că moartea victimei a fost violentă şi s-a produs prin stare toxico-septică cu insuficienţă multiplă de organe, consecutivă unor arsuri de gradul II-III, pe circa 85% suprafaţă corporală.

Dosarul a fost înaintat, spre competentă soluţionare, Tribunalului Argeş.

\*

\*                \*

Procurori ai Parchetului de pe lângă Tribunalul Maramureş  au dispus, prin rechizitoriu,  trimiterea în judecată a inculpatei NICHITA VALERIA  sub aspectul săvârşirii infracţiunii de lovituri cauzatoare de moarte .

Probele administrate în cauză în cursul urmăririi penale  au înfăţişat următoarea situaţie de fapt:

La data de 27.05.2010, între inculpată şi soţul său, victima N.D. a izbucnit, pe fondul consumului de băuturi alcoolice, un conflict spontan, în urma căruia victima a lovit-o pe inculpată. Aceasta a ripostat, aplicându-i soţului său o lovitură cu o rangă în partea dreaptă a frunţii. În cădere, victima s-a lovit cu capul de fundaţia casei. Ulterior, aceasta a fost ajutată de către inculpată să intre în casă unde i s-au acordat minime îngrijiri, fiindu-i bandajat capul care sângera. În zilele următoare starea de sănătate a victimei s-a agravat,  iar în lipsa unor îngrijiri medicale de specialitate, aceasta a decedat la data de 30.05.2010.

Raportul de expertiză medico-legală întocmit în cauză a concluzionat că moartea numitului N.D. a fost violentă şi s-a datorat hemoragiei meningiale şi contuziei  cerebrale cu compresie a creierului, leziuni ce au putut fi produse prin cădere pe acelaşi plan.

Dosarul a fost înaintat, spre competentă soluţionare, Tribunalului Maramureş.